Fotbalistul care i-a dat emoții lui Dan Șucu: "Era să mor de inimă"
Dan Șucu, acționarul majoritar de la Rapid, dezvăluie ce jucător i-a dat emoții în sezonul regulat din Superliga României.
Transferat de Rapid în vara anului 2023, de la Avellino, Claudiu Micovschi (24 de ani) a fost trimis de giuleșteni la UTA Arad sub formă de împrumut până la finalul acestui sezon.
Atacantul a avut evoluții impresionante sub comanda lui Mircea Rednic și a reușit să înscrie șapte goluri, unul chiar în poarta echipei de care aparține.
Dan Șucu dezvăluie că reușita lui Micovschi din meciul cu Rapid i-a dat emoții. Giuleștenii au câștigat atunci împotriva arădenilor la scor, 4-1.
Dan Șucu, despre Claudiu Micovschi: "Poate foarte mult"
"Micovschi în mod cert știam că poate foarte mult, dar nu cred că la Rapid ar fi primit toate șansele pe care le-a primit la Arad. Și-a arătat cu adevărat valoarea și în mod cert va trebui să vină acasă. Tot ce mă interesează este să văd că el a dovedit exact ce ne așteptam să dovedească.
Era să mor de inimă când ne-a dat gol pe Giulești, dar asta este meseria lui. Ar fi fost o posibilitate să punem o clauză.", a spus Dan Șucu, la Fanatik.
Crescut de Luceafărul Oradea, Micovschi a ajuns în Italia în 2015, la Chievo, după care a evoluat pentru Genoa, Avellino, Reggina și Fidelis Andria.
Fostul internațional de tineret are o cotă de piață de 300.000 de euro, potrivit site-urilor de specialitate.
Urmăriți SPORT.RO și pe Google News